|  |
| --- |
| **Gen. 24:1-9****“Soek leiding en antwoorde by God en by sy mense.”***Andries Burger, GK Pinetown, 21 Maart 2021* |

*Sing: Lied 499:2,3; Ps. 111:1-4(C); Ps. 19:3(K); “Die wyse man bou sy huis op die rots.”; Ps. 25:2(T);* *“Vrede”*

In my gewoonte om preke af te wissel tussen die Ou en die Nuwe Testament wil ek in sowat 5 preke fokus op God se openbaring deur die lewe van Isak, die seun van die belofte waarop Abraham en Sara so lank gewag het.

Ons begin by die verhaal hoe die Here vir Rebekka laat haal het om Isak se vrou te wees.

Eintlik gaan die nog nie oor Isak nie, maar

dit gaan oor Abraham se laaste optrede om die verbond van God uit te leef en te beskerm,

dit gaan oor Abraham se slaaf en hoe hy op die Here vertrou het om die regte meisie vir Isak te kies, en

dit gaan oor Rebekka wat onmiddellik antwoord op die Here se roeping – omtrent wat Abraham gedoen het toe God hom geroep het.

Kom ons lees **<<Gen. 24:1-67>>**

Jy het seker agtergekom dat dit nie eintlik oor Isak gaan nie, hierdie is eintlik nog deel Abraham se storie. Sy laaste optrede om die verbond wat God met hom gesluit het te bevestig en te bewaar.

Ek wil op twee dinge fokus in ons besinning oor God se boodskap in hierdie gebeure.

Dit WAT Abraham gedoen het of laat doen het, en dan

 HOE sy slaaf en Rebekka dit uitgevoer het.

Wat het Abraham gedoen – wel, hy het vir Isak ŉ vrou laat haal.

Laat ek net eers sê dat dit natuurlik nie noodwendig so is dat elke mens ŉ huweliksmaat móet hê nie.

Party mense bly ongetroud – soos Paulus. Trouens Paulus sê dat hy wens eintlik dat alle mense soos hy sou wees omdat dit goed is om ongetroud te bly (1 Kor. 7:7-8).

Hy brei uit daarop dat ongetroudes minder sorge het en daarom meer aandag kan gee aan die dinge van die Here.

Dit is nie so eenvoudig nie, nie wanneer jy hunker na ŉ lewensmaat nie.

Vandag se teks fokus nie daarop nie, maar ek jou wel aanmoedig om vir God te bly vra vir ŉ maat as jy na een hunker, en dalk help die teks jou tog ietwat oor die manier of die plek waar om te soek.

God is lief vir sy kinders en vertrou Hom om te weet óf jy ŉ maat moet hê, en wanneer Hy dit vir jou beplan.

Dat Isak ŉ vrou móes kry was egter baie duidelik – dit was nodig sodat God se belofte van ŉ groot nageslag vir Abraham in vervulling sou gaan.

Nog belangriker – Isak het ŉ vrou nodig gehad omdat dit uit sy nageslag is waaruit dié een gebore sou word in wie al die volke van die wêreld geseën sou word.

Maar dit kon nie sommer enige meisie wees nie.

Abraham stuur nie vir Isak na die sportbyeenkomste en die nagklubs van Kanaän om te kyk of hy dalk ŉ meisie ontmoet met wie hy wil trou nie. Dit kon nie.

Lank voor Isak gebore was (Gen. 15:16) het God al vir Abraham gesê dat die volke daar in Kanaän ŉ aaklige sondepad loop en dat God Abraham se nageslag gaan gebruik om sy straf op hulle te laat neerkom.

Hy kon tog nie dat die uitkoms van God se belofte van ons Verlosser op die spel plaas deur Isak te laat trou met iemand wie se ongeloof hom saam van God en sy verbond sou kon weglok nie?

Later sou God dit uitdruklik vir sy volk sê in Deut. 7:3-4 dat hulle seuns en dogters nie met die heidene van Kanaän mag trou nie, *“ 4want hulle sal jou kinders wegrokkel van die Here af en hulle sal ander gode dien. Dan sal die toorn van die Here teen jou ontvlam**…”*

Gaan lees maar 1 Konings 11 hoe dit presies is wat gebeur het met Salomo, Selfs hy wat so belowend in God se guns begin het, het die pad heeltemal byster geraak toe hy agter sy heidense vrouens se afgodsdiens aan verdwaal het.

Die behoud van God se verbondsbelofte van die Verlosser was op die spel en

daarom laat Abraham sy slaaf ŉ eed in God se Naam aflê dat hy sal doen wat Abraham hom beveel.

Hy moet vir Isak ŉ vrou gaan haal by Abraham se familie.

Dat hulle gelowiges was is duidelik uit Rebekka en haar gesin se reaksie op die slaaf se getuienis.

Soos Abraham destyds is Rebekka dadelik en onverskrokke gehoorsaam aan God se roeping vir haar na Isak toe vêr in die beloofde land van Kanaän.

Die slaaf moet ŉ vrou vir Isak gaan haal by gelowiges en nie by die goddeloses van Kanaän nie.

Onthou, Abraham gaan nie vir altyd daar wees nie. Isak gaan gelowiges om hom nodig hê sodat hy getrou sal bly in God se verbond.

Maar wat as die slaaf nie ŉ meisie kry nie, moet hy dan vir Isak terugvat?

Dit is ŉ logiese vraag.

Maar wat dán van God se roeping aan Abraham om sy familie te verlaat en in die beloofde land te gaan bly? Wat dán van God se verbond en sy belofte oor die Verlosser wat sou kom?

As Isak sou teruggaan, dan sou dit alles in gevaar gestel word.

Weer maak Abraham seker deur die slaaf by God ŉ eed te laat aflê

dat hy sal sorg dat Isak nie sy voete buite Kanaän sal sit nie.

 God se verbondsbeloftes mag nie in gedrang kom nie.

So doen Abraham alles wat hy kan om dit so veilig as moontlik te maak dat Isak binne God se verbond sal bly, dat God se verbondsbeloftes nie in gedrag sal kom nie.

Want dit gaan tog nie oor Abraham nie, dit gaan oor die nageslag en veral gaan dit oor die één wat sou kom, die seën vir al die nasies –

Jesus Christus – die enigste deur wie daar volkome verlossing is van sonde vir elkeen wat in Hom glo.

Ons is nie in dieselfde posisie dat Jesus se koms van ons kinders afhang nie, Jesus Christus het reeds gekom en sy verlossingswerk is afgehandel.

Hy het klaar elke gelowige aan die kruis losgekoop van sonde en vrygemaak en met God versoen deur sy oorwinning en opstanding uit die dood.

Maar iets van wat Abraham gedoen het is tog sekerlik ook op ons vandag van toepassing.

Almal wat glo is geloofskinders van Abraham, en daarom geld God se verbondsbelofte ook vir ons en ons kinders (Gal. 3:7, 29 / Hand. 2:39).

Wat doen ons om dit so veilig as moontlik te maak dat ons kinders nie gevaar sal loop om uit sy verbond uit weggelok te word deur mense wat hulle nie aan God wil steur nie,

mense wat dalk nog goeie lewens lei maar nie meer met ywer in ŉ persoonlike, agtende, gehoorsame verhouding met Hom wil lewe nie?

Natuurlik kies ons nie meer ons kinders se huweliksmaats nie. (Gelukkig nie.)

Maar hoe leer ons hulle van kleins af om hulle maats te kies,

watter kommentaar hoor ons kinders by ons oor hoe en waar en tussen wie jy jou vriende en veral jou huweliksmaat vind?

Leer ons hulle om lewenskeuses te maak wat die bewaring van God se eer en sy verbondbeloftes eerste stel?

 Wys ons dit vir hulle met die manier waarop ons besluite neem?

En julle wat nog wil trou – “trou gerus” lees ons in 1 Kor. 7:39, *“mits dit ŉ gelowige is”*.

Dit pas nie vir ŉ gelowige man of meisie om met ŉ ongelowige te trou nie.

Wil regtig jy jou verhouding met God in gevaar stel? Wil jy dit vir jou moeilik maak om getrou te bly? Is dit hoe belangrik of onbelangrik jou verhouding met Hom is?

Maar wat van Ragab uit Jerigo en Rut uit Moab sou jy dalk wonder.

Wel, hulle was nie aan die begin van God se volk nie, maar beide het tot geloof gekom en het daarom deel geword van God se mense...

Heb. 11:31, ”31*Omdat Ragab, die prostituut, geglo het, het sy die verkenners vriendelik ontvang en het sy nie omgekom saam met dié wat aan God ongehoorsaam was nie.”* En toe het sy as gelowige Boas se ma geword, Koning Dawid se groot Oumagrootjie. Met Rut was dit soortgelyk.

Laat ek ŉ voorbeeld uit my eie lewe gee.

In my eerste jaar op universiteit het ek ŉ meisie ontmoet met ŉ “blind date”, met ŉ tweede afspreek het ek vir haar blomme geneem en ons het lank in die PUK se botaniese tuine gestap en heerlik gesels. Halsoorkop sou jy dalk kon sê...

Voor die derde afspraak het sy egter baie hartseer gevra dat ek nie meer moet kom nie, omdat ek toe nie presies dieselfde gedink het oor geloof as sy en haar familie nie.

Sy was baie hartseer, maar ter wille van haar geloof het sy die verhouding vroeg beëindig.

Ek dink steeds sy en haar mense was destyds oordrewe, (ek is ewig dankbaar dat ek egter vry was toe ek Hanlie later ontmoet het),

maar dit is ŉ voorbeeld van die prys wat ŉ gelowige bereid is om te betaal omdat jou verhouding met Christus duisendmaal belangriker is as enigiets anders. Selfs al dink jy dis nou net die een vir jou...

Soek jou maat tussen gelowige kinders van God.

Maar as jy reeds ernstig voel oor een wat nie glo nie,

vertel en wys hoe wonderlik die lewe van geloof in Christus is,

smeek God om wedergeboorte en geloof in jou vriend of vriendin te wek...

Maar moenie jou verhouding met God op die spel plaas en trou met een wat nog nie glo met ŉ lewe wat daarvan getuig nie.

Dit is wat Abraham gedoen het sodat Isak ŉ gelowige vrou sou hê wat vir hom ŉ hulp sou wees in sy geloofslewe, in sy vashou en uitleef van God se verbond.

Maar weet jy, dit het nou in hierdie geval van Abraham en Isak gegaan oor die keuse van ŉ lewensmaat.

Maar geld dieselfde beginsel nie maar ook vir alles in ons lewe nie?

Ek bedoel nou dat ons die impak wat ons keuses het op ons verhouding met God baie ernstig moet opneem nie?

Laat ek ŉ voorbeeld gee van ŉ gesin wat onlangs moes oorweeg of hulle ŉ werksaanbod na Saoedi-Arabië moes aanvaar.

Daar was uiteindelik ander redes waarom hulle nie gegaan het nie, maar na die besluit noem die man dat hulle baie geworstel het oor wat die impak daarvan sou wees om sonder gemeenskap van gelowiges te lewe, watter impak sou dit hê vir hulle geloofslewe?

En hoe berei ons ons kinders voor vir die dag wanneer ons nie meer ŉ invloed in hulle lewens sal wees nie?

Natuurlik moet ons hulle vertel en leer van Christus en die verlossing wat Hy bewerk het vir elkeen wat glo. Maar dit is maar die begin...

Lewe ons so dat ons kinders gewoond is daaraan om raad en perspektief by ander gelowiges te soek en nie alleen op hulle eie insig staat te maak nie?

Ons gaan nie altyd in hulle lewens wees nie, waar gaan hulle gewoond wees om rolmodelle en ondersteuning te soek – by ongelowiges (selfs al is hulle familie)

of by gelowiges wat deur Christus bymekaar gebring is in ŉ gemeenskap, in ŉ gemeente?

Hoe maak jy jou kinders deel van ander gelowiges se saamwees en saamleef sodat dit kan help om hulle in die geloof te bewaar, om nie agter ongeloof se mooi praatjies te verdwaal nie?

(? Iemand het gesê dat die rede waarom soveel gelowiges se lewe basies net so lyk as ongelowiges van die wêreld, is omdat hulle 99% van hulle tyd spandeer aan inligting en wyshede van die wêreld, en net 1 % aan die wysheid en riglyne in die Bybel.

Of dat hulle 99% in die wêreld lewe en net 1% in die gemeenskap van die gelowiges.)

Daar is baie wat ons in die wêreld en selfs by ongelowiges moet leer – van die wetenskap, van besigheid, selfs oor mense en persoonlikhede en leierskap en nog baie meer.

Maar ons moet baie kieskeurig wees na wie ons kyk en na wie ons luister om lewensperspektief en die lewenswysheid en lewenskeuses te maak.

By ongelowiges (selfs al is hulle familie) sal ons altyd ons verhouding met Christus, en daarmee saam ons saligheid en veral sy verheerliking in gevaar stel.

Maar dink verder as jouself.

Hoe leef jy, hoe illustreer jy, hou maak jy jou kind gewoond daaraan om in die gemeenskap van gelowiges hulle pad te loop?

Hoe skakel jy self, en hoe skakel jy jou kinders in by ander gelowiges, by die gemeente wat God bymekaar gesit het daarvoor.

Soos ons in Heb. 10:24 lees, *“om na mekaar om te sien deur mekaar aan te spoor tot liefde en goeie dade.”*

Of dit nou gaan oor die keuse van ŉ huweliksmaat of enige ander lewensbesluit:

Moenie jou saligheid en hulle sŉ in gevaar stel nie, moenie God se volgehou verheerliking in gevaar stel nie.

Soek jou leiding en antwoorde by God en by sy mense,

doen alles wat jy kan om jou verhouding met Hom te bevorder en teen gevaar te beskerm,

 en leer en illustreer dit aan jou kinders sodat dit ook hulle gewoonte sal word.

Amen